
             Bucureşti, 11.02.2020
				                                         	                  Nr. 4c-3/425/2019


AVIZ
asupra proiectului de Lege privind modificarea articolului 45 
din Legea nr.307/2006 privind apărarea împotriva incendiilor

	În conformitate cu prevederile art. 94 din Regulamentul Camerei Deputaților, republicat, Comisia pentru industrii și servicii a fost sesizată pentru aviz, care va fi transmis Comisiei pentru administrație publică și amenajarea teritoriului care este sesizată în fond cu proiectul de Lege privind modificarea articolului 45 din Legea nr.307/2006 privind apărarea împotriva incendiilor, transmis cu adresa nr. P.L.x. 567/2019 din 28 octombrie 2019, înregistrat la comisie sub nr.4c-3/425 din 29 octombrie 2019. 
	Consiliul Legislativ, cu avizul nr. 586/10.07.2019, avizează favorabil proiectul de Lege cu observații și propuneri.
	Consiliul Economic și Social, prin avizul nr. 3253/25.06.2019, a avizat favorabil actul normativ cu observații.
	Senatul în calitate de primă Cameră sesizată, a adoptat proiectul de Lege în temeiul art.75 alin.(2) teza a III-a din Constituția României, republicată, în ședința din 21 octombrie 2019. 
	Propunerea legislativa are ca obiect modificarea articolului 45 din Legea nr.307/2006 privind apărarea împotriva incendiilor, republicată, în sensul majorării limitelor amenzilor pentru faptele ce constituie contravenții.
Examinarea proiectului de lege a avut loc în ședința comisiei din 11 februarie 2020.
	În urma dezbaterilor, membrii comisiei au hotărât, cu unanimitate de voturi, avizarea negativă a proiectului de Lege privind modificarea articolului 45 din Legea nr.307/2006 privind apărarea împotriva incendiilor.
	Prin obiectul de reglementare și conținutul său, proiectul de Lege face parte din categoria legilor ordinare.
	În conformitate cu prevederile art.75 din Constituția României, republicată, și ale art. 91 alin. (9) pct. 1 din Regulamentul Camerei Deputaților, republicat, Camera Deputaților este Cameră decizională.



PREŞEDINTE,
IULIAN IANCU



Șef birou, Cristina Neicu

